Document ID: 32009L0155

ΟΔΗΓΊΑ 2009/155/ΕΚ ΤΗΣ ΕΠΙΤΡΟΠΉΣ
της 30ής Νοεμβρίου 2009
για την τροποποίηση της οδηγίας 91/414/ΕΟΚ του Συμβουλίου όσον αφορά το απαιτούμενο επίπεδο καθαρότητας της δραστικής ουσίας metazachlor
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1 δεύτερο εδάφιο δεύτερη περίπτωση,
Εκτιμώντας τα ακόλουθα:
(1)
Ύστερα από εξέταση στην οποία το Ηνωμένο Βασίλειο ενήργησε ως κράτος μέλος-εισηγητής, η οδηγία 2008/116/ΕΚ της Επιτροπής (2) συμπεριέλαβε τη δραστική ουσία metazachlor στο παράρτημα Ι της οδηγίας 91/414/ΕΟΚ. Όσον αφορά την εν λόγω ουσία, η οδηγία 2008/116/ΕΚ όρισε μέγιστη περιεκτικότητα 0,01 % για το τολουόλιο ως παρασκευαστική πρόσμειξη. Η εν λόγω περιεκτικότητα βασίστηκε στις προδιαγραφές που υποβλήθηκαν από τον κοινοποιούντα.
(2)
Ο κοινοποιών ζήτησε τροποποίηση της οδηγίας 91/414/ΕΟΚ αυξάνοντας τη μέγιστη περιεκτικότητα σε 0,05 %. Υπέβαλε τις αναγκαίες πληροφορίες προς υποστήριξη του αιτήματός του. Στις 2 Φεβρουαρίου 2009 το κράτος μέλος-εισηγητής υπέβαλε προσθήκη (3) στο σχέδιο έκθεσης αξιολόγησης, καταλήγοντας στο συμπέρασμα ότι μέγιστη περιεκτικότητα 0,05 % δεν προκαλεί κανένα κίνδυνο επιπλέον των κινδύνων που ήδη ελήφθησαν υπόψη στην έκθεση επανεξέτασης της Επιτροπής για την εν λόγω ουσία.
(3)
Η μέγιστη περιεκτικότητα τολουολίου ως παρασκευαστικής πρόσμειξης του metazachlor πρέπει συνεπώς να αυξηθεί σε 0,05 %.
(4)
Επομένως, είναι σκόπιμο να τροποποιηθεί αναλόγως η οδηγία 91/414/ΕΟΚ.
(5)
Καθώς η παρούσα οδηγία πρέπει να αρχίσει να εφαρμόζεται κατά την ίδια ημερομηνία όπως και η οδηγία 2008/116/ΕΚ, η παρούσα οδηγία πρέπει να τεθεί σε ισχύ το συντομότερο δυνατόν.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στη γραμμή 223 (metazachlor) του παραρτήματος Ι της οδηγίας 91/414/ΕΟΚ, στη στήλη 4 (καθαρότητα), το ποσοστό «0,01 %» αντικαθίσταται από το ποσοστό «0,05 %».
Άρθρο 2
Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμελλητί στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και της παρούσας οδηγίας.
Εφαρμόζουν τις διατάξεις αυτές από την 1η Φεβρουαρίου 2010.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 30 Νοεμβρίου 2009.

Labels: 0
3
1
6